b'\n_START_ARTICLE_\nHenrik Ibsens skrifter\n_START_PARAGRAPH_\nHenrik Ibsens skrifter (forkortet HIS), er en tekstkritisk utgave av Henrik Ibsens samlede verker._NEWLINE_Forskningsprosjektet som ledet til utgivelsen har siden 1999 v\xc3\xa6rt drevet ved Humanistisk fakultet, Universitetet i Oslo._NEWLINE_Utgivelsen av Henrik Ibsens samlede verker er det st\xc3\xb8rste, mest omfattende humanioraprosjekt som noen gang er blitt gjennomf\xc3\xb8rt i Norge. Ved Senter for Ibsen-studier har det i perioden april 1998 til 2010 v\xc3\xa6rt sysselsatt en vitenskapelig stab av kollasjonister og edisjonsfilologer, som har arbeidet med \xc3\xa5 edere og skrive kommentarer til verket. Det har til en hver tid v\xc3\xa6rt en stab p\xc3\xa5 ca. 30 faglige medarbeidere som har arbeidet frem prosjektet, inkludert ca. 20 eksterne forskere (ekspertpanelet), som har hatt til oppgave \xc3\xa5 skrive spesialkommentarer om emner innenfor sine respektive fagfelt._NEWLINE_Professor Vigdis Ystad har v\xc3\xa6rt verkets hovedredakt\xc3\xb8r og leder. Verkenes redakt\xc3\xb8rer har v\xc3\xa6rt Narve Fuls\xc3\xa5s (for brevene), Asbj\xc3\xb8rn Aarseth og Vigdis Ystad. Innledninger og opplysninger til Ibsens aktstykker er lagt inn i egne kommentarbind, hvor det foruten ords betydning og etymologi, kilde for sitater i teksten, talem\xc3\xa5ter, og korrespondanse knyttet til skriveprosessen, er lagt til kulturhistoriske emner, referanser til annen relevant litteratur og slike historiske hendelser som l\xc3\xa5 forut for tilblivelsen av verket._NEWLINE_Henrik Ibsens skrifter har like fra starten av hatt n\xc3\xa6rt samarbeid med prosjektet S\xc3\xb8ren Kierkegaards samlede verker, og har kunnet h\xc3\xb8ste erfaringer derfra. If\xc3\xb8lge direkt\xc3\xb8r ved S\xc3\xb8ren Kierkegaard Forskningscenteret, Niels J\xc3\xb8rgen Cappel\xc3\xb8rn, fremst\xc3\xa5r derfor utgivelsen av HIS som et mer moderne prosjekt enn det danske, som i tr\xc3\xa5d med r\xc3\xa5dende satsing i forlagsverdenen hadde basert seg p\xc3\xa5 CD-ROM som elektronisk publiseringsform, som de senere har forlatt._NEWLINE_HIS valgte i stedet helt fra planlegging og prosjektstart \xc3\xa5 f\xc3\xa5 opprettet et elektronisk arkiv av taggede tekster som skulle kunne danne basis for en hybrid-publisering, som gikk ut p\xc3\xa5 at en ut fra samme base samtidig kunne generere b\xc3\xa5de bok og elektronisk utgave. Dette resulterte i at hele utgaven etter 2011 kunne gj\xc3\xb8res fritt tilgjengelig p\xc3\xa5 nettet. _NEWLINE_B\xc3\xa5de gjennom utdanning av edisjonsfiloger og gjennom de premisser som er lagt for utgivelsen er det nedlagt et betydelig nybrottsarbeid med Henrik Ibsens skrifter. I brevbindene har dessuten Narve Fuls\xc3\xa5s hatt \xc2\xabet fokus p\xc3\xa5 kildekritikk og empiri som savner sidestykke i norsk litteraturforskning.\xc2\xbb_NEWLINE_Det \xc3\xb8konomiske ansvaret har ligget hos Universitetet i Oslo, og s\xc3\xa5 vel papirutgave som digital publisering, tilleggsbevilgninger, og n\xc3\xb8dvendigheten av kollasjonerte tekster, har v\xc3\xa6rt debattert gjennom avisoppslag i Dagens N\xc3\xa6ringsliv og i Aftenposten, samt i tidsskriftartikler._NEWLINE_Gjennom et hasardi\xc3\xb8st utfall mot internettutgaven tilb\xc3\xb8d informatikeren H\xc3\xa5kon Wium Lie seg gratis \xc3\xa5 utf\xc3\xb8re jobben med digitaliseringen av Ibsens skrifter._NEWLINE_Prosjektets leder, professor Vigdis Ystad, forklarte Wium Lie under et m\xc3\xb8te om HIS i Polyteknisk forening at fakultetet ikke ga tillatelse for andre til \xc3\xa5 publisere noe som helst p\xc3\xa5 nett. Fakultetet \xc3\xb8nsket heller ikke \xc3\xa5 gi anledning til \xc3\xa5 publisere delresultater av de p\xc3\xa5g\xc3\xa5ende arbeidene f\xc3\xb8r selve fagprosjektet var avsluttet (ved utgangen av 2010). Dessuten ble det elektroniske hovedprosjektet utarbeidet i XML-format, mens trykkfilene var i PDF-format, slik at det ikke var noen rent mekanisk h\xc3\xa5ndman\xc3\xb8ver \xc3\xa5 fullf\xc3\xb8re arbeidet med \xc3\xa5 publisere filene.\xc2\xbb_NEWLINE_I 1998, da HIS startet arbeidet, hadde norske forlag brukt mange penger p\xc3\xa5 \xc3\xa5 utvikle CD-ROM som alternativ til b\xc3\xb8ker. Disse viste seg b\xc3\xa5de \xc3\xa5 ha sv\xc3\xa6rt begrenset lagringskapasitet og hengte seg lett opp. Likevel ble det ti \xc3\xa5r senere kritisert at en prim\xc3\xa6rt hadde satset p\xc3\xa5 publisering av papirutgaven, istedenfor \xc3\xa5 konsentrere seg om \xc3\xa5 lansere en elektronisk utgave av kildefilene._NEWLINE_Den samlede tekstmengden i prosjektets arkiv utgj\xc3\xb8r if\xc3\xb8lge Vigdis Ystad ca. 200\xc2\xa0000 sider.\n_START_SECTION_\nPubliseringen av Henrik Ibsens skrifter\n_START_PARAGRAPH_\nPapirversjonen oppn\xc3\xa5dde beskjedne salg, men utgaven er ogs\xc3\xa5 publisert som gratis nettutgave og dermed fritt tilgjengelig for alle brukergrupper. Datafilene er tagget med tekstkodingsstandarden TEI. Den f\xc3\xb8rste elektroniske utgaven, HIS-e, ble publisert fra universitetets nettsider i 2011, og i 2014 kom alle Ibsens tekster p\xc3\xa5 nettet. Arbeidet med \xc3\xa5 inkludere alle tekstvitner og faksimiler p\xc3\xa5g\xc3\xa5r fortsatt ved Senter for Ibsen-studier._NEWLINE_Den elektroniske utgaven av Henrik Ibsens skrifter ble utarbeidet i samarbeid med Eining for digital dokumentasjon (EDD). Faksimiler av originaltekstene ble tilgjengeliggjort sammen med presentasjonsformaterte filer inkludert PDF. Det samme gjaldt leseversjoner av ebook-filer.\n_START_SECTION_\n\xc3\x98konomi\n_START_PARAGRAPH_\nProsjektkostnadene fordeler seg til ca. 70 mill. for det faglige arbeidet, mens ca. 30 mill. har g\xc3\xa5tt med til publiseringen. Forskningsr\xc3\xa5det innvilget s\xc3\xb8knaden for igangsetting av Henrik Ibsens Skrifter i 1997. I 2002 ble det s\xc3\xb8kt om ytterligere midler fra Kirke- og kulturdepartementet. Prosjektet har ogs\xc3\xa5 mottatt st\xc3\xb8tte fra H\xc3\xb8gskolen i S\xc3\xb8r-Tr\xc3\xb8ndelag, NTNU og fra Nasjonalbiblioteket. I form av forskerinnsats er det ogs\xc3\xa5 mottatt st\xc3\xb8tte fra Universitetet i Bergen og fra Den norske kirke.'